Newsgroup: italia.trieste.discussioni
Titolo: sondaggio per i "50 e +"

Ma voi de 50 anni o più, nati e residenti a Trieste,  cossa trovavi sotto
l'albero de Nadal co ieri pici?
Grazie e ...... Bon Nadal
Jenny

 ha scritto nel messaggio
news:liNL9.41007$lV4.1...@news2.tin.it...

* Purtropo i dati anagrafici me obliga a far un passo avanti !
Premeso questo, passo ala risposta.
A dir el vero, el grosso dei regali 'rivava per S.Nicolò, che nel dopoguera
per i mas'ceti consisteva sopratuto in zogatoli fati  de lata spesso
riciclada (infati al'interno se vedeva la grafica del baratolo originario!),
de bachilite o de legno. Perciò per  Nadal i regali se limitava più che
altro in *bomboni* che, cusì i diseva, in 'sto caso li portava Gesù-bambin.
Evidentemente S.Nicolò no iera in grado de far due consegne in un mese.
 La Befana vigniva completamente ignorada ma se saveva che la esercitava in
Italia.
Questo naturalmente per quanto riguarda casa mia e dintorni :  bisognasi
sentir  anche qualche altro/a  che g'ha anche una bona zavora de ani sul
gobòn.... Elisabeta, dove te son, fate viva, no ?!   ;-))
Saluti.
Garum.

 Jenny
Ucio

 gobòn.... Elisabeta, dove te son, fate viva, no ?!   ;-))
ara ti... veramente go passà de poco i zinquanta...
comunque confermo, anche de mi prima San Nicolò e po Gesù Bambin per Nadal,
per la Befana mi provavo a meter una calza sul camin ma se la me andava
propio ben trovavo qualche caramela.
Soto l'albero trovavo zogatoli , nela mia prima foto soto el albero son con
in man un carillon de legno gialo coi angioleti , lo go ancora, mezo roto e
che la susta del carilon non tien più. Un ano mi e mia cugina tute due una
tenda indiana, precisa perchè se no le due cugine se patufava.
Mama per San Nicolò me riclava le sue pupe e i sui mobili per le pupe.
E anca el suo teatro dei buratini, che go tanto zogà e che propio do mesi fa
gho lo go regalado a una amica che lo vol, la disi per suo nipote ma in
realtà la se ricorda ancora del suo che sua mama lo ga dà via senza
domandarghe!
Un belissimo regalo xe sta un ano che una amica de povera nona me ga fato un
coredo completo de vestiti per la pupa, po come no so ma iera perfin un
capel fato dela modista de mama! li go salvadi fin do ani fa, che in
prevision del trasloco li go regalai.
Altro belissimo regalo, ma lo go visto prima, papà me ga fato una belissima
casetta per le pupe, el xe partido de un scatolon de legno imagino de
liquori e po el lo ga migliorà, ghe go tanto zogado e anca quel adesso lo ga
una mia amica più giovane che propio desso speta una picia.
E quel che no go mai avudo, e che speravo sempre? la corazza de Roman che
iera de Orvisi ( ma mia nona diseva Buchbinder) perchè i diseva che no xe
per putele, ma mi speravo che me difendessi dele flozche de mama, e le
balete de strazze col elastico che i vendeva ala fiera de San Nicolò, perchè
i sospetava ( a ragion) che ghe le gavessi tirade tropo a tuti!!
Bon Nadal a tuti!! ( ma se sentimo ancora)
--
Elisabetta  Marcovich
Trieste

domandarghe!
El pezo che se pol farghe ai fioi! Butarghe via le sue robe (soradetuto i
zogatoli) senza domandarghe! El vero 'trauma infantile'.


 zogatoli) senza domandarghe! El vero 'trauma infantile'.
Confermo! Tipo quando che gavevo 4 anni i miei me ga messo via el box. Xe
sta un trauma e me se ga bloccà la crescita... ma penso che se i me lo
lassava mi stavo dentro ancora oggi!!! :-)
Aaahhh, cos'che me divertivo la dentro!
Ciau ciau,
                        Giuseppe

 ha scritto nel messaggio
news:liNL9.41007$lV4.1...@news2.tin.it...

Fine quarantazinque,  mio papa' xe pena torna dala guera e x S.Nicolo' go
ricevudo un camionzin in legno con dentro carobe e pistaci;  l'albero lo
gavemo fato su de un baston, ligadi col fil de fero, rami de pino....che
gavevimo ciolto a S.Giusto.
Sora l'albero iera mandarini, nose involtizate nela stagnola e le candeline
(quele vere de cera) un anno ga ciapa' fogo 1\2 albero...
Soto, el presepio.... .e ierimo anche noi, tanto contenti de eser tuti de
novo insieme che quel iera za' el piu' bel regalo.
I regali xr vegnudi dopo: autini de lata stampada, soldatini de gesso....e
co'l tempo, 'sti ultimi anni, son rivado a donar e ricever robe sempre piu'
spendacione...bon! no vojo anoiarve de piu'.....se no se legemo, Auguri de
tuto cuor a TUTI: bei e bruti, mas'ci e femine, giovini e antichi..(mai
veci).
Ciao Jenny, Auguri x un sereno Natale e felici Anni Nuovi
Siba